Vesna Vukelić Vendi
Vesna Vukelić Vendi (Beograd, 25. novembar 1971) srpska je pevačica narodne i zabavne muzike, model, glumica i učesnica rijaliti programa. 
Karijeru je započela osamdesetih godina kao model. Muzikom je počela da se bavi 90-ih godina 20. veka. Njeni prvi albumi su bili u folk i pop-rok žanru, a kasnije se oprobala i u elektronskoj muzici. Najpopularnija je bila devedesetih godina. Početkom 21. veka njena popularnost je počela opadati, a brojnost publike smanjivati.Vendi takođe nastupa po kafanama, halama i šatorskim zabavama u Srbiji i regionu. Snimila je ukupno pet studijskih albuma, jednu kompilaciju, šest singlova i sedam spotova. Dobitnica je nagrade publike na festivalu „Moravski biseri”. Godine 2004. se slikala za naslovnu stranu magazina Plejboj, zbog toga je često porede sa Samantom Foks.

Poznata je po čestom korišćennju žargona, metafora i drugih stilskih figura u svakodnevnom govoru što je nazvan Vendijevski jezik. To je kasnije bila inspiracija za rubriku Vendilator 2000 u emisiji Veče sa Ivanom Ivanovićem.

Učestvovala je u rijalitijima: Farma 2010, Dvor 2011, Veliki brat 2013, Odavno posvađane 2014, Hotel Maldivi 2015 (kao gost u jednoj epizodi) i Farma 2015.

Karijera

1992—2010.: Počeci i objavljeni albumi 
U javnosti se prvi put pojavila 1992. u emisiji Milovana Ilića Minimaksa nakon pobede u takmičenju za Mis dekoltea Jugoslavije. Tada je Minimaks izjavio: “Vendi će uvek za prsa pobeđivati sve svoje koleginice sa estrade”.

Godine 1992. glumila je u TV filmu Dama koja ubija, da bi se zatim posvetila muzici. Sledeće godine za produkcijsku kuću ZaM objavila je prvi album, naslovljen Malo vruće, malo hladno. Postala je i voditeljka emisije „Toplo, hladno“ na TV Politika. Godine 1995. objavila je album „Ljubavna igra“, a 2001. album - „Želim s tobom sve“. Potom je usledila turneja po regionu. U filmu Isidore Bjelice „Draga Mašin u ormaru“ glumila je kraljicu Dragu. Snimljeni materijal je ukraden tako da film nikada nije prikazan u javnosti. U 2004. godini nastupila je u erotskom filmu „Electric blue“, a u saradnji sa grupom Južni vetar izdala je album „Praćnuo se šarančić“. Godine 2007. objavila je album „Ucena“. 
Na pomenutom albumu je ponovo radila sa tekstopiscem i kompozitorom Novicom Uroševićem, nakon albuma iz 2001. 2010. objavila je kompilaciju najvećih hitova pod naslovom Best of na kojem ima 19 pesama, najviše sa trećeg albuma.

2011 - danas: Učešća u rijalitijima i objavljeni singlovi 
Snimila je pesmu Vendeta koju je napisao duo In vivo. Hešto kasnije i Vozi, vozi me, duet sa Marjanom Kamenovićem. Učestvovala je u rijalitijima Farma (2010) i Dvor (2011). Najavila je i knjigu „Trgovci dušama“, u kojoj je „želela da otkrije loše strane srpske estrade“. Koliko je poznato, roman još uvek nije objavljen. U prvoj polovini 2011. godine napisala je komediju „Vendi u Petkovim mukama“. U scenskoj postavi drame glumila je sa Peđom Šuškavčevićem. Premijera predstave je bila 22. marta u pozorištu Budo Tomović u Podgorici. Kasnije je komedija igrana u svim većim gradovima Crne Gore. Vukelićeva je bila u izboru za srpsku gej ikonu, ali je izgubila od Marine Perazić. U saradnji sa DJ Zmijom i MC Jopom snimila je pesmu Smrt u diskoteci, a 2012. i Za tebe kasno je. Godine 2013. učestvovala je u rijalitiju Veliki brat, gde je ispala pred finalno veče. Iste godine snimila je spot za pesmu Zelena salata. Početkom 2014. sa Jelenom Golubović učestvovala je u rijalitiju „Odavno posvađane“ kada je Golubovićeva napustila šou jer ju je, navodno, Vukelićeva fizički napala. Septembra iste godine po 15. put zaredom nastupila je na Šabačkom vašaru. U 2016, pevačica planira da izda svoju dugoočekivanu knjigu koju opisuje kao psihoanalitički roman. Takođe joj je u planu i da paralelno sa objavljivanjem knjige održava i javne tribine, u kojima će da povezuje pravoslavlje i psihologiju svakodnevnice.

Privatni život 
Odrasla je u Beogradu gde i danas živi. Ima i mlađu sestru Maju. Završila je srednju ekonomsku školu, a tvrdi da je dala i prvu godinu na pravnom fakultetu. Takođe je završila i nižu muzičku školu Od 2001 je u braku sa bivšim fudbalerom OFK Beograda Branimirom Banjcem sa kojim ima ćerku Nikoletu. Od 2012. vlasnica je restorana „Torres“.  Mediji su komentarisali njene veze sa Vojislavom Šešeljem, Ekremom Jevrićem i Bakijem B3, Ekrem Jevrić je snimio pesmu koju je posvetio Vukelićevoj.

Vendi predstavlja sebe kao veoma religioznu osobu. U drugoj polovini 2014, sa prijateljem Dejanom Nestorovićem, bivšim striperom, bila je pozvana na hirotonisanje arhimandrita Arsenija Glavčića u Sabornoj crkvi u Beogradu.

Odnosi sa kolegama 
Na meti njenih verbalnih napada bili su: Ceca, Jelena Karleuša, Lepa Brena, Seka Aleksić, Snežana Babić Sneki, Snežana Dakić Mikić, Dara Bubamara, Romana Panić, Zlata Petrović, Anabela, Bebi Dol, Nataša Bekvalac, Mina Kostić, Zorica Marković, Jana, Dragana Mirković, Tina Ivanović, Zorana Pavić, Bata Zdravković, Lea Kiš, Ivan Ivanović, Marijana Mateus, Leontina Vukomanović, Goca Tržan, Goca Božinovska, Era Ojdanić, Milić Vukašinović, Ivana Šašić, Saška Karan, Vesna Rivas... Izjavila je da je Zorica Brunclik nestabilna i da nema socijalnu inteligenciju, dok je za Maju Nikolić rekla da je autistična. Sašu Popovića je javno vređala 1993. u svojoj emisiji i zamalo ga naterala da napusti studio. Izjavila je da je kompanija „Mis Ju“, vlasnice Vesne de Vinča, agencija za elitnu prostituciju. Sa glumicom Jelenom Golubović je u svađi još od 2002. Dobre odnose ima sa Lepom Lukić, Indirom Radić, Jelenom Karleušom, Slađanom Milošević, Majom Nikolić, Vesnom Zmijanac...

Diskografija

Albumi, kompilacije

Singlovi

Videografija

Zanimljivosti 
 Pojavila se kao gost u spotu Saše Popovića za pesmu Rođena si da mi budeš devojka i dua Đogani za pesmu Hej tugo moja.
 Godine 2013. pominje se u knjizi iz sociologije za treći razred srednje škole i četvrti razred gimnazije.
 Ovaj članak je bio najtraženiji na srpskoj Vikipediji aprila 2013. godine.

Reference

Spoljašnje veze 

 Vesna Vukelić Vendi
  - zvanični Twitter profil
  - zvanični youtube kanal

Srpske pevačice
Turbofolk
Pop-folk pjevači